b'\n_START_ARTICLE_\nAnton Miku\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nObiskoval je gimnazijo v Ljubljani, nato \xc5\xa1tudiral na dunajski univerzi slavistiko. Leta 1888 je bil sprejet v de\xc5\xbeelno slu\xc5\xbebo kot pomo\xc5\xbeni uradnik pri kranjskem de\xc5\xbeelnem odboru, kjer je deloval do upokojitve (1924). Kot profesorski kandidat je od 1885 do 1888 samostojno obdelal mnogo gradiva za Pleter\xc5\xa1nikov slovar ter pomagal pri kon\xc4\x8dni redakciji in tisku slovarja. Kot uradnik de\xc5\xbeelnega odbora je bil translator in korektor raznih publikacij, posebno Ljubljanskega zvona v letih 1897\xe2\x88\x921911._NEWLINE_Leta 1893 je bil Miku\xc5\xa1 med peterico ustanoviteljev Slovenskega planinskega dru\xc5\xa1tva (SPD), vodil je njegove tajni\xc5\xa1ke posle, skrbel za pravilne napise na ka\xc5\xbeipotnih tablah, sodeloval pri ustvarjanju planinske in turistovske terminologije (uvedel je med drugim pravilno obliko gore Stenar namesto \xc5\xa0tajner, Pr\xc3\xadsovnik namesto Pris\xc3\xb3jnik). Bil je prvi urednik Planinskega vestnika vse od za\xc4\x8detka 1895 do septembra 1908. Znan je bil predvsem po svojem velikem zavzemanju za \xc4\x8dist slovenski jezik in pravilnost izrazoslovja.'